РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/11-16

25. јануар 2016. године

Б е о г р а д

**З А П И С Н И К**

**57. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 21. ЈАНУАРА 2016. ГОДИНЕ**

Седница је почела у 13,00 часова.

 Седници је председаваo Петар Петровић, председник Одбора.

 Седници су присуствовали чланови Одбора: Александар Мартиновић, Велинкa Тошић, Тања Томашевић Дамњановић, Милетић Михајловић, Мехо Омеровић, Јован Марковић, Неђо Јовановић и Живан Ђуришић, као и: Вучета Тошковић (заменик Владимира Ђукановића) и Жарко Мићин (заменик Биљане Илић Стошић).

 Седници нису присуствовали: Мирјана Андрић, Олгица Батић, Биљана Савовић, Драган Пауновић, Балинт Пастор и Балша Божовић, чланови Одбора, нити њихови заменици.

 Седници су присуствовале Мирјана Ивић и Весна Јањић, представници Високог савета судства.

 Председник Одбора је констатовао да су испуњени услови за рад и одлучивање, након чега је предложио, а чланови Одбора **једногласно**  утврдили следећи

Д н е в н и р е д :

1. Утврђивање Предлога одлуке о престанку функције председника Основног суда у Ваљеву (118-2831/15 од 2. новембра 2015. године);
2. Разматрање Предлога одлуке о избору судија који се први пут бирају на судијску функцију, који је поднео Високи савет судства (119-2942/15 од 10. новембра 2015. године);
3. Разматрање Предлога одлуке о избору судија који се први пут бирају на судијску функцију, који је поднео Високи савет судства (119-3119/15 од 25. новембра 2015. године);
4. Утврђивање Предлога одлуке о престанку функције јавног тужиоца у Основном јавном тужилаштву у Зајечару (118-3121/15 од 26. новембра 2015. године);
5. Разматрање Предлога одлуке о избору судија који се први пут бирају на судијску функцију, који је поднео Високи савет судства (119-3289/15 од 8. децембра 2015. године);
6. Разматрање Предлога одлуке о избору изборних чланова Високог савета судства из реда судија, који је поднео Високи савет судства (119-3654/15 од 25. децембра 2015. године);
7. Утврђивање Предлога одлуке о избору изборних чланова Државног већа тужилаца из реда јавних тужилаца и заменика јавних тужилаца са сталном функцијом (119-13/16 од 4. јануара 2016. године);
8. Разматрање Предлога одлуке о избору судија који се први пут бирају на судијску функцију, који је поднео Високи савет судства (119-62/16 од 15. јануара 2016. године);
9. Разно.

Пре преласка на рад по тачкама утврђеног Дневног реда чланови Одбора за правосуђе, државну управу и локалну самоуправу су **већином гласова** усвојили: Записник са 54. седнице, одржане 14. децембра 2015. године; Записник са 55. седнице, одржане 17. децембра 2015. године; Записник са 56. седнице, одржане 18. децембра 2015. године.

**Петар Петровић** је предложио да се чланови Одбора изјасне да ли су сагласни да се о другој, трећој, петој и осмој тачки утврђеног Дневног реда води обједињена расправа, с обзиром да су у питању предлози одлука које је поднео Високи савет судства о избору судија који се први пут бирају на судијску функцију.

Чланови Одбора су **једногласно** прихватили овај предлог.

Председник Одбора је реч дао **Мири Ивић** која је у уводном излагању образложила начин рада Комисије Високог савета Судства која је на основу расписаних јавних конкурса за избор судија основних и прекршајних судова вршила избор кандидата које ће предложити Народној скупштини да буду изабрани за судије које се први пут бирају на судијску функцију.

Истакла је да су конкурси расписани током јуна 2015. године за избор двадесеттроје судија у 10 судова (основних и прекршајних), на које се јавило преко 500 кандидата са којима је Комисија обављала разговоре, што је представљало веома велики и захтеван посао.

Указала је на разлоге којима су се чланови Комисије руководили при предлагању кандидата, а који су се пре свега односили на стручност и постигнуте резултате рада, компетенције и достојност кандидата, њихову елоквентност, као и на њихово пребивалиште у односу на суд у коме треба да буду запослени, из разлога економичности, те да су након спроведеног поступка избора, чланови Комисије Високог савета судства предложили за:

I

**Судије Основног суда у Лозници**:

Данојлић Миладин, судијски помоћник у Вишем суду у Шапцу,

Лазаревић Оливера, судијски помоћник у Основном суду у Лозници.

II

**Судије Прекршајног суда у Шапцу**:

Јеличић Младен, судијски помоћник у Основном суду у Шапцу,

Мијић Миленко, начелник Службе за правне, кадровске и опште послове у Општој болници „Др Лаза К. Лазаревић” у Шапцу.

III

**Судије Прекршајног суда у Зрењанину**:

Марковић Марија, судијски помоћник у Прекршајном апелационом суду,

Стојановић Софија, судијски помоћник у Привредном суду у Зрењанину.

IV

**Судије Основног суда у Алексинцу:**

Милошевић Ивана, судијски помоћник у Основном суду у Алексинцу.

V

**Судије Основног суда у Неготину**:

Антоновић Драгана, судијски помоћник у Вишем суду у Новом Саду,

Прстић Дарко, судијски помоћник у Основном суду у Неготину.

VI

**Судије Основног суда у Пироту**:

Живковић Драгана, судијски помоћник у Основном суду у Пироту,

Јовановић Јасмина, судијски помоћник у Вишем суду у Пироту,

Јовановић Сања, судијски помоћник у Вишем суду у Пироту.

VII

**Судије Основног суда у Врању**:

Илић Весна, судијски помоћник у Основном суду у Сурдулици,

Станковић Маја, судијски помоћник у Вишем суду у Врању,

Станојковић Наташа, судијски помоћник у Основном суду у Врању,

Цветковић Валентина, судијски помоћник у Вишем суду у Врању.

VIII

**Судије Прекршајног суда у Врању**:

Михајловић Саша, судијски помоћник у Вишем суду у Врању,

Николић Драгана, судијски помоћник у Основном суду у Врању.

IX

**Судије Прекршајног суда у Нишу**:

Дамњановић Братислава, корисник почетне обуке Правосудне академије,

Крстић Јасмина, судијски помоћник у Прекршајном апелационом суду,

Мирић Биљана, судијски помоћник у Апелационом суду у Нишу,

Увалин Милош, судијски помоћник у Апелационом суду у Нишу.

X

**Судију Прекршајног суда у Пожаревцу** Данијела Дачић, начелник Општинске управе општине Мало Црниће.

Излагање је завршила изразивши уверење да је Комисија Високог савета судства Народној скупштини предложила веома квалитетне кандидате који су у сваком погледу компетентни и достојни за обављање судијске функције.

Након уводног излагања чланови Одбора су прешли на рад по тачкама утврђеног Дневног реда.

**ПРВА ТАЧКА -** Утврђивање Предлога одлуке о престанку функције председника Основног суда у Ваљеву (118-2831/15 од 2. новембра 2015. године).

 **Петар Петровић** је испред Високог савета судства образложио поступак који је претходио одлуци Високог савета судства да предложи Народној скупштини да са функције председника Основног суда у Ваљеву разреши Љиљану Караћ.

 Истакао је да је на предлог министра правде Николе Селаковића, Високи савет судства покренуо поступак за утврђивање разлога за разрешење председника суда, у складу са чланом 76. ст. 2. и 3. Закона о судијама, те да је утврдио постојање разлога за разрешење председника Основног суда у Ваљеву због кршења обавеза установљених прописима за обављање послова судске управе, у смислу одредбе члана 52. ст. 1. и 2. Закона о уређењу судова.

Предложио је да Одбор утврди Предлог одлуке о престанку функције председника Основног суда у Ваљеву Љиљани Караћ.

Чланови Одбора су **већином гласова** утврдили Предлог одлуке о разрешењу функције председника Основног суда у Ваљеву Љиљане Караћ, због кршења обавеза установљених прописима за обављање послова судске управе.

Одбор је одлучио да Предлог одлуке достави Народној скупштини, са предлогом да се разматра по хитном поступку, у складу са чланом 167. Пословника Народне скупштине.

За представника Одбора на седници Народне скупштине одређен је Петар Петровић, председник Одбора.

**ДРУГА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (119-2942/15 од 10. новембра 2015. године).

 **Петар Петровић** је отворио расправу у вези са Предлогом одлуке Високог савета судства о избору судија које се први пут бирају на судијску функцију за Основни суд у Лозници, Прекршајни суд у Шапцу и Прекршајни суд у Зрењанину.

 Како се нико од чланова Одбора није јавио за реч, председник Одбора је ставио на гласање овај предлог одлуке.

 Чланови Одбора су **већином гласова** одлучили да предложе Народној скупштини да прихвати Предлог одлуке Високог савета судства о избору судија који се први пут бирају на судијску функцију за Основни суд у Лозници, Прекршајни суд у Шапцу и Прекршајни суд у Зрењанину.

**ТРЕЋА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (119-3119/15 од 25. новембра 2015. године).

**Петар Петровић** је отворио расправу у вези са Предлогом одлуке Високог савета судства о избору судија које се први пут бирају на судијску функцију за Основни суд у Алексинцу, Основном суд у Неготину и Основни суд у Пироту.

 Како се нико од чланова Одбора није јавио за реч, председник Одбора је ставио на гласање овај предлог одлуке.

 Чланови Одбора су **већином гласова** одлучили да предложе Народној скупштини да прихвати Предлог одлуке Високог савета судства о избору судија који се први пут бирају на судијску функцију за Основни суд у Алексинцу, Основном суд у Неготину и Основни суд у Пироту.

За известиоца Одбора на седници Народне скупштине одређен је Петар Петровић, председник Одбора.

**ЧЕТВРТА ТАЧКА** - Утврђивање Предлога одлуке о престанку функције јавног тужиоца у Основном јавном тужилаштву у Зајечару (118-3121/15 од 26. новембра 2015. године).

 **Петар Петровић** је нагласио да је Државно веће тужилаца донело Одлуку којом је утврђено да су се испунили услови да Мирку Петковићу, јавном тужиоцу у Основном јавном тужилаштву у Зајечару, на основу члана 89. став 1. Закона о јавном тужилаштву престане функција јавног тужиоца по сили закона, јер је навршио радни век. Том приликом је указао на несврсисходну одредбу наведеног закона, по којој је потребно да Народна скупштина својом одлуком констатује постојање чињенице као што је навршење радног века, али је такође, указао на обавезу и Одбора и Народне скупштине да поштује законске норме.

 Председавајући је отворио расправу у вези са овом тачком Дневног реда, па како се нико од чланова Одбора није јавио за реч, ставио је на гласање предлог да Одбор утврди Предлог одлуке о престанку функције јавног тужиоца у Основном јавном тужилаштву у Зајечару Мирку Петковићу.

 Чланови Одбора су **једногласно** утврдили Предлог одлуке о престанку функције јавног тужиоца у Основном јавном тужилаштву у Зајечару Мирку Петковићу.

 Одбор је одлучио да Предлог одлуке достави Народној скупштини, са предлогом да се разматра по хитном поступку, у складу са чланом 167. Пословника Народне скупштине.

За представника Одбора на седници Народне скупштине одређен је Петар Петровић, председник Одбора.

**ПЕТА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (119-3289/15 од 8. децембра 2015. године).

**Петар Петровић** је отворио расправу у вези са Предлогом одлуке Високог савета судства о избору судија које се први пут бирају на судијску функцију за Основни суд у Врању, Прекршајни суд у Врању и Прекршајни суд у Нишу.

 Како се нико од чланова Одбора није јавио за реч, председник Одбора је ставио на гласање овај предлог одлуке.

 Чланови Одбора су **већином гласова** одлучили да предложе Народној скупштини да прихвати Предлог одлуке Високог савета судства о избору судија који се први пут бирају на судијску функцију за Основни суд у Врању, Прекршајни суд у Врању и Прекршајни суд у Нишу.

За известиоца Одбора на седници Народне скупштине одређен је Петар Петровић, председник Одбора.

**ШЕСТА ТАЧКА -** Разматрање Предлога одлуке о избору изборних чланова Високог савета судства из реда судија, који је поднео Високи савет судства (119-3654/15 од 25. децембра 2015. године).

 **Петар Петровић** је истакао да је Високи савет судства избор изборних чланова из реда судија обавио на основу расписаног јавног конкурса из разлога што садашњим изборним члановима Високог савета судства из реда судија мандат на који су изабрани истиче 5. априла 2016. године, те је потребно да Народна скупштина у складу са чланом 20. ст. 1. и 2. Закона о Високом савету судства донесе Одлуку о њиховом избору.

 Нагласио је да је Високи савет судства након спроведеног поступка избора кандидата на основу расписаног конкурса одлучио да предложи Народној скупштини да за изборне чланове Високог савета судства из реда судија буду изабрани:

 1.Бранислава Горавица, судија Привредног апелационог суда;

 2.Иван Јовичић, судија Вишег суда у Београду;

 3.Славица Милошевић Газивода, судија Прекршајног суда у Београду;

 4.Матија Радојичић, судија Трећег основног суда у Београду;

 5.Саво Ђурђић, судија Апелационог суда у Новом Саду.

 Председавајући је отворио расправу у вези са овом тачком дневног реда у којој су учествовали: Неђо Јовановић и Петар Петровић.

 **Неђо Јовановић** је скренуо пажњу да је дошло до неподударања са усменом интерпретацијом председавајућег при навођењу судова за које се први пут бирају судије са материјалом у електронској форми за другу тачку Дневног реда, јер није изговорено да се бира судија за Прекршајни суд у Шапцу.

 Замолио је Мирјану Ивић да појасни начин предлагања кандидата за избор судије у Прекршајном суду у Шапцу, као и да ли је за овај суд било пријављено више судијских помоћника.

 Изнео је став да подржава избор судијских помоћника за избор судија који се први пут бираја, мада није оспорио компетенције предложеног Судије иако он долази из здравственог центра.

 Такође, указао је на нецелисходност Законом прописане процедуре за избор изборних чланова Високог савета судства, с обзиром да су сви предложени кандидати добили апсолутну подршку, у потпуно демократској процедури њиховог предлагања и избора кандидата, за које гласају све судије судова из којих ти кандидати потичу. С тим у вези је истакао да би било коректно да предлог одлуке о њиховом избору који је предложио Високи савет судства буде стављен на дневни ред Народне скупштине, без претходног изјашњаваа Одбора за правосуђе, државну управу и локалну самоуправу, јер изјашњавање Одбора представља један вид вршења утицаја на избор кандидата, те да би с тим у вези требало предложиити измену Пословника Народне скупштине у овом сегменту, у наредном периоду.

 **Петар Петровић** је истакао да су се чланови Одбора већ изјаснили у вези са другом тачком Дневног реда, те да није сврсисходно да се поново отвара расправа у вези са избором судије Прекршајног суда у Шапцу и предложио члану Одбора Неђи Јовановићу да своје примедбе изнесе у расправи на седници Народне скупштине.

 Такође, указао је на могућност сваког народног посланика да учествује процесу доношења закона у Народној скупштини.

 Након што је закључио расправу у вези са овом тачком дневног реда, председник је ставио на гласање Предлог одлуке о избору чланова Високог савета судства из реда судија, који је поднео Високи савет судства.

 Чланови Одбора су **једногласно** одлучили да предложе Народној скупштини да прихвати Предлог одлуке о избору чланова Високог савета судства из реда судија, који је поднео Високи савет судства.

За известиоца Одбора на седници Народне скупштине одређен је Петар Петровић, председник Одбора.

**СЕДМА ТАЧКА -** Утврђивање Предлога одлуке о избору изборних чланова Државног већа тужилаца из реда јавних тужилаца и заменика јавних тужилаца са сталном функцијом (119-13/16 од 4. јануара 2016. године).

 **Петар Петровић** је истакао да је Државо веће тужилаца доставило Народној скупштини Одлуку o предлогу кандидата за изборне чланове Државног већа тужилаца из реда јавних тужилаца и заменика јавних тужилаца са сталном функцијом у складу са чланом 35. Закона о Државном већу тужилаца и то:

1) из Републичког јавног тужилаштва:

**др Горан Илић**, заменик републичког јавног тужиоца;

2) из апелационих јавних тужилаштава, Тужилаштва за организовани криминал и Тужилаштва за ратне злочине:

**Радован Лазић**, заменик јавног тужиоца у Апелационом јавном тужилаштву у Новом Саду;

3) из виших јавних тужилаштава:

**Станислав Дукић**, заменик јавног тужиоца у Вишем јавном тужилаштву у Београду;

4) из основних јавних тужилаштава:

**Светлана Ненадић**, заменик јавног тужиоца у Првом основном јавном тужилаштву у Београду,

**Сандра Кулезић**, заменик јавног тужиоца у Основном јавном тужилаштву у Шапцу, и

5) из јавних тужилаштава са територије аутономне покрајине:

**Татјана Лагумџија**, заменик јавног тужиоца у Вишем јавном тужилаштву у Новом Саду.

Како се нико од чланова Одбора није јавио за реч, председник Одбора је ставио на гласање овај предлог одлуке.

 Чланови Одбора су **већином гласова** утврдили Предлог одлуке о избору чланова Државног већа тужилаца из реда јавних тужилаца и заменика јавних тужилаца са сталном функцијом.

Одбор је одлучио да предложи Народној скупштини да овај предлог одлуке, у складу са чланом 167. Пословника Народне скупштине, размотри по хитном поступку.

За представника Одбора на седници Народне скупштине одређен је Петар Петровић, председник Одбора.

**ОСМА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (119-62/16 од 15. јануара 2016. године).

**Петар Петровић** је отворио расправу у вези са Предлогом одлуке Високог савета судства о избору судије које се први пут бира на судијску функцију за Прекршајни суд у Пожаревцу.

 Како се нико од чланова Одбора није јавио за реч, председник Одбора је ставио на гласање овај предлог одлуке.

Чланови Одбора су **већином гласова** одлучили да предложе Народној скупштини да прихвати Предлог одлуке Високог савета судства о избору судије које се први пут бира на судијску функцију за Прекршајни суд у Пожаревцу.

**ДЕВЕТА ТАЧКА –** Разно.

Петар Петровић је обавестио чланове Одбора да је шеф Кабинета председника Народне скупштине упутио је Одбору за правосуђе, државну управу и локалну самоуправу позивно писмо Међународног института за правосуђе и владавину права (IIJ) за учешће два посланика Народне скупштине Републике Србије на Симпозијуму под називом „Унапређење улоге парламентараца у изградњи делотворног система за борбу против тероризма у оквиру система владавине права“, који ће бити одржан у Европском парламенту у Бриселу, Белгија 1-2. марта 2016. године.

Председавајући је отворио расправу у вези са овом тачком Днвног реда у којој су учествовали: Вучета Тошковић, Александар Мартиновић и Петар Петровић.

**Вучета Тошковић** је предложио Александра Мартиновића за народног посланика који ће представљати Народну скупштину на наведеном симпозијуму.

**Петар Петровић** је предложио члана Одбора Неђу Јовановића.

**Александар Мартиновић** се захвалио на предлогу који је дао Вучета Тошковић, али је рекао да због раније преузетих обавеза није у могућности да учествује на Симпозијуму.

Предложио је да поред господина Јовановића Народну скупштину представља члан Одбора Јован Марковић, изразивши став да је у духу развоја демократских односа у Народној скупштини потребно да један представник буде из реда позиције, а други из реда опозиције, с обзиром да народни посланици представљају све грађане Србије, као и да је тема од општег националног интереса.

Председавајући је закључио расправу у вези са овом тачком Дневног реда и ставио на гласање предлог да Неђо Јовановић и Јован Марковић учествују на Симпозијуму под називом „Унапређење улоге парламентараца у изградњи делотворног система за борбу против тероризма у оквиру система владавине права“, који ће бити одржан у Европском парламенту у Бриселу, Белгија 1-2. марта 2016. године.

Чланови Одбора су **већином гласова** одлучили да ће на Симпозијуму учествовати Неђо Јовановић и Јован Марковић.

 Седница је завршена у 13,40 часова.

СЕКРЕТАР ОДБОРА ПРЕДСЕДНИК ОДБОРА

 Сања Пецељ Петар Петровић